SL Uradni list Evropske unije L 136/4

IZVEDBENA UREDBA KOMISIJE (EU) 2016/818

z dne 17. maja 2016

o spremembi Izvedbene uredbe (EU) št. 1030/2014 o določitvi izvedbenih tehničnih standardov glede enotnih obrazcev in datuma za razkritje vrednosti, uporabljenih za določitev globalnih sistemsko pomembnih institucij v skladu z Uredbo (EU) št. 575/2013 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1) in zlasti tretjega pododstavka člena 441(2) Uredbe,

ob upoštevanju naslednjega:

(1) V Izvedbeni uredbi Komisije (EU) št. 1030/2014 (2) je opredeljen enotni obrazec za razkritje vrednosti kazalnikov, uporabljenih za določitev globalnih sistemsko pomembnih institucij (GSPI) v skladu s členom 131 Direktive 2013/36/EU Evropskega parlamenta in Sveta (3).

(2) Obrazci za razkritje, ki jih institucije, opredeljene kot GSPI, uporabljajo v skladu s členom 131 Direktive 2013/36/EU, bi morali upoštevati mednarodne standarde, zlasti tiste, ki jih je izdal Baselski odbor za bančni nadzor.

(3) Obrazec v Prilogi k Izvedbeni uredbi (EU) št. 1030/2014 temelji na obrazcu, ki ga je uporabil Baselski odbor za bančni nadzor za zbiranje podatkov za leto 2015.

(4) Baselski odbor za bančni nadzor januarja vsako leto objavi posodobljen obrazec za poročanje. Da se zagotovita globalna usklajenost pri razkrivanju in preglednost postopka določitve GSPI, bi bilo treba Uredbo (EU) št. 1030/2014 spremeniti.

(5) Glede na to, da se zbiranje podatkov za postopek določitve v letu 2016 začenja v prvem četrtletju in da institucije potrebujejo jasnost glede tega, katere podatke je treba razkriti, bi morala ta uredba začeti veljati takoj.

(6) Ta uredba temelji na osnutkih izvedbenih tehničnih standardov, ki jih je Evropski bančni organ (EBA) predložil Komisiji.

(7) EBA je opravila odprta javna posvetovanja o osnutkih izvedbenih tehničnih standardov, na katerih temelji ta uredba, analizirala potencialne povezane stroške in koristi ter prosila za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (4) –

SPREJELA NASLEDNJO UREDBO:

Člen 1

Izvedbena uredba (EU) št. 1030/2014 se spremeni:

1. člen 1 se nadomesti z naslednjim: „Člen 1 Enotna oblika GSPI sporočijo informacije, ki se uporabljajo za določitev GSPI (kazalniki, pomožni podatki in pojasnjevalne postavke), zadevnemu organu v elektronski obliki z uporabo obrazca v Prilogi k tej uredbi, pri čemer upoštevajo dodatne specifikacije osnovnih podatkov in navodila, ki jih vsako leto izda zadevni organ. GSPI z uporabo navedenega obrazca in ob upoštevanju navedenih specifikacij in navodil javno razkrijejo vrednosti kazalnikov, uporabljenih za določitev rezultatov institucij v skladu z metodologijo za določitev iz Uredbe (EU) št. 1222/2014. GSPI niso dolžne javno razkriti pomožnih podatkov in pojasnjevalnih postavk.“;

2. v členu 3 se tretji odstavek nadomesti z naslednjim: „Zadevni organi navedene izpolnjene obrazce, vključno s pomožnimi podatki in pojasnjevalnimi postavkami, takoj ko GSPI razkrijejo navedene informacije, pošljejo EBA. EBA razkrije izpolnjeni obrazec, razen pomožnih podatkov in pojasnjevalnih postavk, na svoji spletni strani za potrebe centralizacije.“;

3. Priloga se nadomesti z besedilom iz Priloge k tej uredbi.

Člen 2

Začetek veljavnosti

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 17. maja 2016 Za Komisijo Predsednik Jean-Claude JUNCKER

(1) UL L 176, 27.6.2013, str. 1.

(2) Izvedbena uredba Komisije (EU) št. 1030/2014 z dne 29. septembra 2014 o določitvi izvedbenih tehničnih standardov glede enotnih obrazcev in datuma za razkritje vrednosti, uporabljenih za določitev globalnih sistemsko pomembnih institucij v skladu z Uredbo (EU) št. 575/2013 Evropskega parlamenta in Sveta (UL L 284, 30.9.2014, str. 14).

(3) Direktiva 2013/36/EU Evropskega parlamenta in Sveta z dne 26. junija 2013 o dostopu do dejavnosti kreditnih institucij in bonitetnem nadzoru kreditnih institucij in investicijskih podjetij, spremembi Direktive 2002/87/ES in razveljavitvi direktiv 2006/48/ES in 2006/49/ES (UL L 176, 27.6.2013, str. 338).

(4) Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).